Jongman sterf in vliegongelukDie skermsweeftuig se wrak. Foto: Verskaf ŉ Jongman is Saterdagmiddag in ŉ vliegongeluk naby die Dunnottar-lugmagbasis aan die Oos-Rand dood. Kapt. Thivhulawi Tshilate, polisiewoordvoerder, het aan Maroela Media gesê ŉ 27-jarige skermsweeftuigleerling se gemotoriseerde valskerm het omstreeks 17:30 in Marievale in Nigel, agter die lugmagbasis, neergestort. “Die leerling se instrukteur was op die grond en het van daar af aanwysings gegee. Die leerling het beheer oor die skermsweeftuig verloor en neergestort terwyl hy opgestyg het,” het Tshilate gesê. Die man is op die toneel deur paramedici dood verklaar. Die Dunnottar-polisie doen ŉ geregtelike doodsondersoek. Die man se naam kan nog nie bekend gemaak word nie aangesien al sy naasbestaandes nog nie van sy dood in kennis gestel is nie. ‘n Polisiebeampte by die skermsweeftuig se wrak. Foto: Verskaf